b'\n_START_ARTICLE_\nPublij Kvintilij Var\n_START_SECTION_\n\xc5\xbdivljenjepis\n_START_PARAGRAPH_\nRojen je bil v osiroma\xc5\xa1eni in nepomembni aristokratski dru\xc5\xbeini. Njegov stari o\xc4\x8de po o\xc4\x8detovi strani je bil senator Sekst Kvintilij Var. Mati je bila h\xc4\x8derka iz prvega zakona konzula Gaja Klavdija Marcela Mlaj\xc5\xa1ega. O\xc4\x8de je bil senator Sekst Kvintilij Var, ki je bil v dr\xc5\xbeavljanski vojni proti Juliju Cezarju na strani konzervativnih republikancev. Sekst je pre\xc5\xbeivel njihov poraz, ni pa znano, ali je bil vpleten v Cezarjev umor. Po bitki pri Filipu leta 42 pr. n. \xc5\xa1t. je naredil samomor._NEWLINE_Var je v nasprotju z o\xc4\x8detom postal prista\xc5\xa1 Cezarjevega naslednika  Oktavijana, kasnej\xc5\xa1ega cesarja Avgusta.  Okoli leta 14 pr. n. \xc5\xa1t. se je poro\xc4\x8dil z Vipsanijo Marcelo, h\xc4\x8derko Marka Vipsanija Agripa in Klavdije Marcele Starej\xc5\xa1e in postal Agripov in Avgustov osebni prijatelj. Vipsanija Avgusta je bila Avgustova prane\xc4\x8dakinja. Ko je Agripa umrl, je bil Var tisti, ki je imel njegov pogrebni govor. Varova politi\xc4\x8dna kariera se je okrepila in njegov cursus honorum se je kon\xc4\x8dal \xc5\xbee leta 13 pr. n. \xc5\xa1t., ko je bil s 33 leti izvoljen za mlaj\xc5\xa1ega konzula Avgustovega posinovljenca in kasnej\xc5\xa1ega cesarja Tiberija.\n_START_SECTION_\nPoliti\xc4\x8dna kariera\n_START_PARAGRAPH_\nPo prenehanju konzulskega mandata je bil leta 9 in 8  pr. n. \xc5\xa1t. guverner province Afrike, potem pa guverner Sirije, kjer je poveljeval \xc5\xa1tirim legijam. V Siriji je bil poznan po svojem  krutem vladanju in visokih davkih. Judovski zgodovinar Jo\xc5\xbeef Flavij omenja njegovo naglo ukrepanje v mesijanskem uporu v Judeji po smrti vazalnega kralja Heroda Velikega leta 4 pr. n. \xc5\xa1t.. Po zatrtju upora in osvojitvi Jeruzalema je kri\xc5\xbeal 2.000 judovskih upornikov in postal eden od glavnih vzrokov za splo\xc5\xa1no protirimsko  razpolo\xc5\xbeenje v Judeji. Jo\xc5\xbeef Flavij je posku\xc5\xa1al njegovo ravnanje relativizirati, Judje pa so iz protesta prenehali kupovati rimsko lon\xc4\x8denino._NEWLINE_Po kon\xc4\x8dani guvernaturi v Siriji se je vrnil v Rim in ostal tam naslednih nekaj let. Po smrti svoje prve \xc5\xbeene se je poro\xc4\x8dil s Klavdijo Pulhro, h\xc4\x8derko Klavdija Marcela Mlaj\xc5\xa1ega. \xc5\xbdena je bila prane\xc4\x8dakinja cesarja Avgusta, kar ka\xc5\xbee, da mu je bil cesar \xc5\xa1e vedno politi\xc4\x8dno naklonjen. Z njo je imel sina Kvintilija Vara._NEWLINE_V prvih letih 1. stoletja so Tiberij, njegov brat Neron Klavdij Druz in Germanik izvedli dolg vojni pohod v Germanijo, na ozemlje severno od Donave in vzhodno od Rena. Njihov cilj je bil \xc5\xa1irjenje Rimskega cesarstva na sever Evrope in skraj\xc5\xa1anje mejne \xc4\x8drte cesarstva. Podjarmili so ve\xc4\x8d germanskih plemen, med njimi tudi Heruske. Leta 7 so Germanijo razglasili za mirno in za njenega guvernerja imenovali Kvintilija Vara. Tiberij je z legijami zapustil Germanijo in se odpravil v Ilirik, kjer je izbruhnila velika ilirska vstaja.\n_START_SECTION_\nBitka v Tevtobur\xc5\xa1kem gozdu\n_START_PARAGRAPH_\nLeta 9 je bil Var s svojo XVII., XVIII. in XIX. legijo nekje ob reki Weser, kjer je od svojega zaupnika in poveljnika pomo\xc5\xbene konjeni\xc5\xa1ke enote Arminija izvedel za upor Germanov ob Renu. Arminijev tast Segest je Vara opozoril, da gre za prevaro, vendar mu Var ni verjel. Odpravil se je na pohod proti upornikom in tako slabo razporedil svoje legije, da je bila njihova udarna mo\xc4\x8d minimalna, Germani pa so lahko dobro izkoristili vse svoje prednosti. Arminij in Heruski so Varu ob pomo\xc4\x8di svojih zaveznikov v Tevtobur\xc5\xa1kem gozdu pripravili zasedo, v katero je septembra leta 9 padla cela rimska vojska._NEWLINE_Na gozdnatem in mo\xc4\x8dvirnem terenu je bilo manevriranje rimske pehote skoraj nemogo\xc4\x8de, kar je germanskim voj\xc5\xa1\xc4\x8dakom omogo\xc4\x8dilo, da so popolnoma uni\xc4\x8dili vse tri legije. Zadnje borbe so potekale tretji dan bitke na hribu Kalkriese severno od Osnabr\xc3\xbccka. Poro\xc4\x8dila o bitki so zaradi popolnega poraza Rimljanov zelo skopa. Eno od poro\xc4\x8dil pravi, da je del rimske konjenice zapustil pehoto in pobegnil proti Renu, vendar so jih Germani dohiteli in pobili. Nekaj ujetih rimskih vojakov so zaprli v pletene kletke in jih \xc5\xbeive se\xc5\xbegali. Druge so zasu\xc5\xbenjili ali zanje zahtevali dokupnino. Tacit poro\xc4\x8da, da so Germani ujete \xc4\x8dastnike \xc5\xbertvovali svojim bogovom na oltarjih, ki so bili nekaj let kasneje \xc5\xa1e vidni. Var je v brezupnem polo\xc5\xbeaju naredil samomor.  Arminij je njegovo glavo kot darilo poslal markomanskemu kralju Marbodu s ponudbo za protirimsko zvezo. Marbod je poudbo odklonil in poslal Varovo glavo v Rim, da bi jo pokopali. _NEWLINE_Rimljani so kasneje ponovno osvojili izgubljene legijske prapore (orle): prva dva leta 15 in 16, tretjega pa leta 42. Rimljanom po bitki nikoli ni uspelo vzpostaviti svoje oblasti v severni Germaniji in so svoje legije umaknili na lahko branljivi reki Ren in Donavo._NEWLINE_Sramota zaradi poraza je bila tako velika, da XVII., XVIII. in XIX. legije niso obnovili in se niso nikoli ve\xc4\x8d pojavile na boji\xc5\xa1\xc4\x8du. Bitka je mo\xc4\x8dno vplivala tudi na Avgusta in mu zagrenila zadnja leta vladanja. Svetonij pi\xc5\xa1e, da je Avgust, ko je izvedel za katastrofalen poraz, trgal svoja obla\xc4\x8dila, se nekaj mesecev ni strigel in pogosto vzdihnil: "Quintili Vare, legiones redde!" (Kvintilij Var, vrni mi moje legije!). Gibbon opisuje Avgustovo reakcijo na poraz kot enega od redkih trenutkov, ko je sicer stoi\xc4\x8dni vladar izgubil svojo hladnokrvnost.'